Kelemen Hunor, la Congresul UDMR: Relaţia majoritate-minoritate trebuie soluţionată prin legalizarea autonomiei

Preşedintele UDMR, Kelemen Hunor, a declarat, sâmbătă, în raportul său în faţa Congresului Uniunii că, pe termen lung, cheia soluţionării relaţiei între majoritatea română şi minoritatea maghiară din România este legalizarea autonomiei, transmite Agerpres.

„100 de ani în România, 1.000 în Transilvania, ne-am folosit de Centenarul românesc ca de o ocazie, am spus cu ce am contribuit noi, maghiarii, la dezvoltarea ţării, la construcţia ţării în ultimii 100 de ani şi am formulat foarte clar la ce ne aşteptăm de la statul român. Relaţia majoritate-minoritate trebuie să fie soluţionată pe termen lung şi cheia acestei soluţionări este legalizarea autonomiei, care nu se îndreaptă împotriva nimănui“, a spus Kelemen Hunor, potrivit traducerii oficiale.

El a mai spus că pe cele două comunităţi ar trebui să le unească viitorul.

„Nu putem împărţi trecutul, dar poate vom reuşi să construim şi să planificăm împreună viitorul. (…) Dezbaterile ne arată că mai avem foarte multe de făcut ca între cele două comunităţi să scadă neîncrederea şi prejudecăţile. Noi am pornit de la premisa că trebuie să fim cinstiţi şi oneşti, câteodată prea direcţi, dar niciodată să nu măturăm nimic sub preş. (…) Minoritatea maghiară din Transilvania s-a consolidat, am reuşit să contracarăm atacurile la adresa comunităţii noastre, în special cele adoptate pe cale legislativă, care vizau retragerea unor drepturi deja dobândite. (…) Nu am renunţat, nu renunţăm, nu ne dăm deoparte şi nu o vom face nici de acum încolo“, a afirmat Kelemen Hunor.

Preşedintele UDMR a mai declarat că formaţiunea pe care o conduce şi comunitatea maghiară din România s-au întărit în ultimii ani.

„Am avut rezultate, succese atinse în anii trecuţi, însă acum aş căuta mai bine răspunsul la întrebarea: oare UDMR a devenit mai puternic? Oare comunitatea noastră, a maghiarilor din Transilvania, a devenit mai puternică? Răspunsul este: da“, a spus Kelemen Hunor, potrivit traducerii oficiale.

El a argumentat cu numărul mandatelor de primar obţinute, precum şi cu numărul parlamentarilor UDMR.

„La ultimele alegeri politice, UDMR a ieşit mai puternic, aproape 2.200 de primari au primit mandate şi în toată ţara sunt mai mulţi primari care au câştigat la alegeri cu ajutorul UDMR. La Satu Mare, de exemplu, avem un succes evident, după patru ani oraşul are din nou un primar maghiar. (…) În 2016, la alegerile parlamentare am reuşit să avem un succes, am obţinut mai mult de 6%, deci am avut 21 de deputaţi în Parlament şi 9 senatori, în condiţiile în care efectivul Parlamentului s-a redus“, a mai spus Kelemen Hunor.

La Cluj-Napoca are loc, vineri şi sâmbătă, Congresul UDMR, în cadrul căruia va fi ales noul preşedinte, singurul candidat fiind Kelemen Hunor. La manifestare participă aproximativ 1.200 de delegaţi şi invitaţi.

Foto: Kelemen Hunor / Facebook